Az ötödik és hatodik isonzói csata során (1916. március 9–18., augusztus 6–17.) légi szolgálata mellett gyalogsági tisztként is harcolt, ő volt a 27. gyalogezred 16. századának parancsnoka. Augusztus 9-én kilenc ellenséges repülő támadt felderítő gépére, amit háromnegyed órán át lőttek, de Heyrowskynak sikerült a súlyosan megrongált repülővel leszállnia. Másnap, augusztus 10-én egy olasz Voisinnel és két Nieuporttal keveredett harcba és ismét kényszerleszállást hajtott végre, de ezúttal lelőtte a Voisint. Augusztus 15-én egy Fokker E.III egyfedelű vadászgéppel földre kényszerített egy Nieuport vadászok által védelmezett Voisin felderítőt. 1916 decemberében egy olasz Caproni bombázóval és egy Voisinnel gyarapodott sikerlistája.